CELEX: 32022D0644
Language: sl
Date: 2022-04-12 00:00:00
Title: Sklep Sveta (EU) 2022/644 z dne 12. aprila 2022 o stališču, ki se v imenu Evropske unije zavzame v Odboru za pomorsko varnost Mednarodne pomorske organizacije na 105. zasedanju in v Odboru za olajšave Mednarodne pomorske organizacije na 46. zasedanju glede sprejetja sprememb resolucij o standardih delovanja opreme, ki se uporablja v univerzalnem pomorskem sistemu za varnost in stisko na morju, in sprememb priloge h Konvenciji o olajšavah v mednarodnem pomorskem prometu (FAL)

20.4.2022   
               
               
                  SL
               
               
                  Uradni list Evropske unije
               
               
                  L 118/55
               
            
         SKLEP SVETA (EU) 2022/644
         z dne 12. aprila 2022
         o stališču, ki se v imenu Evropske unije zavzame v Odboru za pomorsko varnost Mednarodne pomorske organizacije na 105. zasedanju in v Odboru za olajšave Mednarodne pomorske organizacije na 46. zasedanju glede sprejetja sprememb resolucij o standardih delovanja opreme, ki se uporablja v univerzalnem pomorskem sistemu za varnost in stisko na morju, in sprememb priloge h Konvenciji o olajšavah v mednarodnem pomorskem prometu (FAL)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Ukrepanje Unije v sektorju pomorskega prometa bi moralo biti namenjeno izboljšanju pomorske varnosti ter varstvu morskega okolja in zdravja ljudi.
                  
               
                     (2)
                  
                  
                     Odbor za pomorsko varnost Mednarodne pomorske organizacije naj bi na 105. zasedanju od 20. do 29. aprila 2022 sprejel spremembe resolucij o standardih delovanja opreme, ki odražajo posodobitev univerzalnega pomorskega sistema za varnost in stisko na morju. To so resolucije A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) in A.811(19).
                  
               
                     (3)
                  
                  
                     Odbor za olajšave Mednarodne pomorske organizacije naj bi na 46. zasedanju od 9. do 13. maja 2022 sprejel spremembe Priloge h Konvenciji o olajšavah v mednarodnem pomorskem prometu (v nadaljnjem besedilu: konvencija FAL).
                  
               
                     (4)
                  
                  
                     Primerno bi bilo določiti stališče, ki bi se v imenu Unije zavzame na 105. zasedanju Odbora za pomorsko varnost Mednarodne pomorske organizacije, saj resolucije Odbora za pomorsko varnost o standardih delovanja odločilno vplivajo na vsebino prava Unije, in sicer na Direktivo 2014/90/EU Evropskega parlamenta in Sveta (1).
                  
               
                     (5)
                  
                  
                     S sprejetjem sprememb resolucij Odbora za pomorsko varnost o standardih delovanja bi se izboljšali predhodno sprejeti standardi delovanja opreme, da se omogoči posodobitev globalnega pomorskega sistema za varnost in stisko na morju. Zato bi Unija morala podpreti sprejetje sprememb resolucij Odbora za pomorsko varnost.
                  
               
                     (6)
                  
                  
                     Primerno je določiti stališče, ki naj se v imenu Unije zavzame na 46. zasedanju Odbora za olajšave, saj bodo predvidene spremembe Priloge h konvenciji FAL lahko odločilno vplivale na vsebino prava Unije, in sicer na Direktivo 2010/65/EU Evropskega parlamenta in Sveta (2) ter od 15. avgusta 2025 na Uredbo (EU) 2019/1239 Evropskega parlamenta in Sveta (3).
                  
               
                     (7)
                  
                  
                     S spremembami Priloge h konvenciji FAL bi se ta priloga približala zahtevam iz Uredbe (EU) 2019/1239 in dogovorjenim poslovnim pravilom za izvajanje te uredbe, in sicer z uvedbo obveznega elektronskega prenosa prek enotnega okenca, preprečitvijo ponavljanja podatkovnih elementov, preprečitvijo uporabe papirnih obrazcev za prenos informacij in opustitvijo zahteve po ročnem podpisu.
                  
               
                     (8)
                  
                  
                     Unija ni niti članica Mednarodne pomorske organizacije niti pogodbenica zadevnih konvencij in kodeksov. Svet bi moral zato pooblastiti države članice, da izrazijo stališče Unije.
                  
               
                     (9)
                  
                  
                     Področje uporabe tega sklepa bi moralo biti omejeno na vsebino predlaganih sprememb, kolikor lahko navedene spremembe vplivajo na skupna pravila Unije in spadajo v izključno pristojnost Unije. Ta sklep ne bi smel vplivati na delitev pristojnosti med Unijo in državami članicami –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zavzame v Odboru za pomorsko varnost Mednarodne pomorske organizacije na 105. zasedanju, je, da se podpre sprejetje sprememb naslednjih resolucij o standardih delovanja opreme, ki se uporablja v univerzalnem pomorskem sistemu za varnost in stisko na morju: A.699(17), A.700 (17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) in A.811(19).
         
         
            Člen 2
            Stališče, ki se v imenu Unije zavzame v Odboru za olajšave Mednarodne pomorske organizacije na 46. zasedanju, je, da se podpre sprejetje sprememb Priloge h Konvenciji o olajšavah v mednarodnem pomorskem prometu.
         
         
            Člen 3
            
               1.   Stališča, določena v tem sklepu, ki se zavzamejo v imenu Unije, zajemajo zadevne spremembe, kolikor te spremembe spadajo v izključno pristojnost Unije in kolikor lahko vplivajo na skupna pravila Unije. Ta stališča izrazijo države članice, ki so vse članice Mednarodne pomorske organizacije, pri čemer delujejo skupaj v interesu Unije.
            
            
               2.   O manjših spremembah stališč iz členov 1 in 2 se je mogoče dogovoriti brez dodatnega sklepa Sveta.
            
         
         
            Člen 4
            Države članice so pooblaščene, da privolijo, da jih v interesu Unije zavezujejo spremembe iz členov 1 in 2, kolikor navedene spremembe spadajo v izključno pristojnost Unije.
         
         
            Člen 5
            Ta sklep začne veljati na dan sprejetja.
         
         
            V Bruslju, 12. aprila 2022
            
               
                  Za Svet
               
               
                  predsednik
               
               C. BEAUNE
            
         
         
            (1)  Direktiva 2014/90/EU Evropskega parlamenta in Sveta z dne 23. julija 2014 o pomorski opremi in razveljavitvi Direktive Sveta 96/98/ES (UL L 257, 28.8.2014, str. 146).
         
            (2)  Direktiva Evropskega parlamenta in Sveta 2010/65/EU z dne 20. oktobra 2010 o formalnostih poročanja za ladje, ki priplujejo v pristanišča držav članic in/ali izplujejo iz njih, in o razveljavitvi Direktive 2002/6/ES (UL L 283, 29.10.2010, str. 1).
         
            (3)  Uredba (EU) 2019/1239 Evropskega parlamenta in Sveta z dne 20. junija 2019 o vzpostavitvi evropskega okolja enotnega okenca za pomorski sektor in razveljavitvi Direktive 2010/65/EU (UL L 198, 25.7.2019, str. 64).